A XIX-a ediție a “Congresului Internațional al Dansurilor macabre și al artei macabre în general” la UB


[bookmark: _GoBack]Facultatea de Litere a Universității din București va găzdui, în perioada 9-12 septembrie 2021, cea de-a XIX-a ediție a Congresului Internațional al Dansurilor macabre și al artei macabre în general. 
Profesori și cercetători din mai multe țări europene – Franța, Italia, Spania, Germania, Marea Britanie, Finlanda și România – își vor prezenta studiile, reunite în volumul Regarder la Mort en face, coordonat de conf. univ. dr. Cristina Bogdan și de conf. univ. dr. Silvia Marin Barutcieff, apărut recent la Editura Universității din București. 
Cele 7 secțiuni ale colocviului (Regards nouveaux sur les Danses macabres; Sous le signe de la mort; Imago mortis dans la longue durée; Littérature et pratiques culturelles autour de la mort; Danses macabres et société; Peur de la mort et dévotion; Représentations macabres et pratiques funéraires) își propun să surprindă fenomenele artistice și literare cu deschidere către teritoriile macabrului, precum și o suită de practici funerare din diverse culturi.
Conferințele plenare vor fi susținute de Ilona Hans-Collas (istoric de artă, președinta asociației culturale Danses macabres d’Europe) și de conf. univ. dr. Cristina Bogdan (cadru didactic și prodecan al Facultății de Litere a UB).
Ultima zi a congresului va fi dedicată unei excursii la o suită de biserici din zona Pitești-Curtea de Argeș, pentru a le oferi participanților posibilitatea de a surprinde modul în care și-au imaginat zugravii români din veacul al XIX-lea înfricoșătorul personaj.
Colocviul este organizat de Facultatea de Litere a UB, în parteneriat cu asociația culturală franceză Danses macabres d’Europe, Muzeul Național de Artă al României și Biblioteca Sfântului Sinod al Bisericii Ortodoxe Române. Parteneri media: revistele Observator cultural și OPT motive.


